SKRIFTLIG FORESPØRGSEL E-2548/01

af Laura González Álvarez (GUE/NGL) til Kommissionen

(19. september 2001)

Om: Omformning af Duero-flodens bredder ved Zamora (Spanien)

Byrådet i Zamora har planlagt en række arbejder, som skal udføres på den strækning af Duero-floden, der løber gennem denne by, herunder på øerne i floden. Nogle af disse projekter, såsom skovrejsning, rensning og tilpasning af bredderne samt anlægget af Pallas-parken, kan betegnes som positive tiltag. Imidlertid vil de planlagte arbejder på øerne Bañaderos og Conejos samt anlægget af tre parkeringspladser i en del af Pallas-parken forvolde meget alvorlig skade på miljøet og udgøre en trussel mod fuglebeskyttelsesområder og andre naturlige levesteder i området.

Efter vor opfattelse kan dette indebære krænkelse af følgende fællesskabsdirektiver:

- direktiv 85/337/EØF(1) (VVM-direktivet)

- direktiv 79/409/EØF(2) (fuglebeskyttelsesdirektivet) og

- direktiv 92/43/EØF(3) (habitatdirektivet).

Vil Kommissionen kontrollere, om disse direktiver anvendes korrekt?

Er der ydet EU-støtte til gennemførelse af disse projekter?

(1) EFT L 175 af 5.7.1985, s. 40.

(2) EFT L 103 af 25.4.1979, s. 1.

(3) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(12. november 2001)

Det ærede medlem nævner tre miljødirektiver, der i hendes mening kunne gælde i forbindelse med projektet om genetablering af bredderne til Duero-floden i Zamora, i Spanien, og spørger Kommissionen, hvilke foranstaltninger den har til hensigt at træffe for at sikre, at fællesskabslovgivningen overholdes i dette tilfælde.

Det ærede medlem nævner Rådets direktiv 79/409/EØF af 2. april 1979 om beskyttelse af vilde fugle, Rådets direktiv 92/43/EØF af 21. maj 1992 om bevaring af naturtyper samt vilde dyr og planter og Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet.

Hvad angår Rådets direktiv 79/409/EØF og 92/43/EØF finder Kommissionen, at de ikke er relevante i denne sag, eftersom der ikke er fastlagt særlig beskyttede områder, lokaliteter af fællesskabsinteresse, beskyttede arter eller prioriterede levesteder i byen Zamora, hvor projektet skal gennemføres. Derfor vil sådanne områder, lokaliteter, arter eller levesteder ikke blive berørt af projektet.

Hvad angår Rådets direktiv 85/337/EØF, ændret ved Rådets direktiv 97/11/EF af 3. marts 1997(1), skal det bemærkes, at det af det ærede medlem nævnte projekt kunne falde ind under dets anvendelsesområde, eftersom det er opført i listen i bilag II hertil (punkt 10, f) kanalbygning og regulering af vandløb).

Hvad angår projekter i de kategorier, der er anført i bilag II, skal de i overensstemmelse med artikel 5 til 10 underkastes en vurdering, hvis medlemsstaterne finder, at projektegenskaberne kræver det. Blandt de faktorer, som medlemsstaterne skal tage i betragtning for at afgøre, om et projekt anført i bilag II skal underkastes en vurdering af virkninger på miljøet, nævner direktivet i artikel 2 kriterier såsom projektets art, størrelse og placering.

De forhold, som det ærede medlem gør opmærksom på, er ligeledes emnet for en klage, som Kommissionen har modtaget. Kommissionen har i forbindelse med behandlingen af denne klage udbedt sig oplysninger fra de spanske myndigheder for at afklare, om projektet fuldt ud overholder gældende fællesskabslovgivningen.

Kommissionen vil ikke tøve med at træffe alle nødvendige foranstaltninger for at sikre, at fællesskabslovgivningen overholdes i dette tilfælde.

(1) EFT L 73 af 14.3.1997, s. 5.